
A BIZONYTALANSÁG ÉS A BEJELENTÉSEK HATÁSA AZ ARANY ÉS OLAJ KAPCSOLATÁRA: MENEDÉK-E AZ ARANY?

A közelmúltban egyre több kutatás foglalkozik az olaj- és aranypiacok közötti összefüggésekkel. Ugyanakkor, a bizonytalanság hatásáról az ezen eszközök közötti korrelációra gyakran egymásnak ellentmondó eredmények születnek. Ezen tanulmány célja az arany és az olajpiacok kapcsolatának vizsgálata és annak tanulmányozása, hogy a bizonytalanság és a különböző bejelentések milyen módon hatnak ezen kapcsolatra.
A kutatás módszertana négy részre osztható. Első lépésben a strukturális olajár sokkok szétválasztásra kerülnek. Másodszor, az eszközök közötti korrelációt határozom meg. Harmadszor, a bizonytalanság és a bejelentések kapcsolatra gyakorolt ​​hatását vizsgálom. Végül kiszámítom az optimális fedezeti rátákat, a portfólió súlyokat és a fedezeti hatékonyságot.
A tanulmány nemcsak az olaj és arany közötti összefüggéseket veszi figyelembe, hanem három különböző strukturális sokkot is elkülönít. Az elkülönített sokkok a keresleti-, kínálati- és a kockázati sokkok. Az idősorok közötti kapcsolatot ADCC-GARCH módszertannal modellezem, amely lehetővé teszi, hogy a korreláció időben változzon, és megmutatja, hogy van-e aszimmetrikus jelleg a kapcsolatban. A bizonytalanság számszerűsítésére három különböző indexet használok, mégpedig a Gazdaságpolitikai Bizonytalansági indexet (EPU), a Geopolitikai Kockázati indexet (GPR) és a VIX indexet. Az EPU és GPR indexek szövegelemzési módszerekkel, újságcikkek alapján mérik a bizonytalanságot. A pénzügyi kockázati szempontot a VIX index ragadja meg.
A bizonytalanság kapcsolatra gyakorolt ​​hatását különböző regressziós modellekkel becsülöm meg. Az alapmodell egy OLS regresszió. A modell korlátja, hogy csak az átlagos hatás kiszámítását teszi lehetővé, ezért kvantilis regresszió is kiszámításra kerül. Korábbi tanulmányok alapján a bizonytalanság nem lineárisan hat az eszközök kapcsolatára, ezért egy Markov rezsimváltó modellt is alkalmazok. 
Az eredmények tekintetében elmondható, hogy az olajár sokkok szétválasztása szükséges az idősorok kapcsolatának jobb megértéséhez. A bizonytalanság általában negatív hatással van az olaj-arany és a keresleti sokk-arany korrelációra, míg pozitív
a kínálati- és kockázati sokk-arany összefüggésekre. A hatás valóban rezsimfüggő. Arany diverzifikáló eszköznek tekinthető, de nem nyújt menedéket a bizonytalanság ellen. Az OPEC és az FOMC bejelentések egyaránt jelentős hatással vannak az eszközök kapcsolatára. Az optimális fedezeti tulajdonságokat a bizonytalanság befolyásolja.



